CELEX: 32007D0182
Language: mt
Date: 2007-03-19 00:00:00
Title: Deċiżjoni tal-Kummissjoni tad- 19 ta' Marzu 2007 dwar stħarriġ għall-marda ta' tnewwin kroniku fiċ-ċriev (notifikat bid-dokument numru C(2007) 860) Test b'rilevanza għaż-ŻEE

24.8.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               373
            
         DEĊIŻJONI TAL-KUMMISSJONI
   tad-19 ta' Marzu 2007
   dwar stħarriġ għall-marda ta' tnewwin kroniku fiċ-ċriev
   (notifikat bid-dokument numru C(2007) 860)
   (Test b'rilevanza għaż-ŻEE)
   (2007/182/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistabblixxi regoli għall-prevenzjoni, il-kontroll u l-qerda ta' ċerti enċefalopatiji sponġiformi kontaġġjużi (1), u b'mod partikolari l-Artikolu 6(1) tiegħu,
   Billi:
   
               (1)
            
            
               Il-marda ta' tnewwin kroniku hija enċefalopatija sponġiformi kontaġġjuża (transmissible spongiform encephalopathy TSE) u li taffettwa ċ-ċriev u li hi mifruxa ma' l-Amerika ta' Fuq iżda li s'issa ma ġiet irrappurtata qatt fil-Komunità.
            
         
               (2)
            
            
               Fit-3 ta' Ġunju 2004, l-Awtorità Ewropea għas-Siġurtà ta' l-Ikel (European Food Safety Authority EFSA) ippubblikat opinjoni li rrakkomandat li għandha sseħħ sorveljanza mmirata taċ-ċriev fil-Komunità. L-għan ta' din is-sorveljanza jkun li tinstab il-preżenza possibbli tat-TSEs fiċ-ċriev. Skond dan, għandu jiġi pprovdut sabiex l-Istati Membri jwettqu stħarriġ bi qbil ma' din l-opinjoni.
            
         
               (3)
            
            
               Ir-Regolament (KE) Nru 999/2001 jistabbilixxi r-regoli għall-prevenzjoni, il-kontroll u l-eradikazzjoni tat-TSEs fl-annimali. Dan ir-Regolament, kif emendat bir-Regolament (KE) Nru 1923/2006 jistabbilixxi dispożizzjonijiet għall-programmi ta' monitoraġġ għat-TSEs fiċ-ċriev. Skond dan, issa huwa possibbli li jsiru dispożizzjonijiet għal stħarriġ għat-TSEs fiċ-ċriev li jrid jitwettaq mill-Istati Membri f'din id-Deċiżjoni.
            
         
               (4)
            
            
               Dan l-istħarriġ għandu jinkludi l-ispeċijiet ta' ċriev slavaġ u dawk tat-trobbija. Peress li ċ-ċerv salvaġġ għandu jintgħażel f'kampjuni l-aktar matul l-istaġun tal-kaċċa li għandu skadenza limitata, sabiex l-Istati Membri jkollhom biżżejjed ħin jiksbu l-għadd immirat ta' kampjuni, din id-Deċiżjoni għandha għalhekk tapplika wara l-adozzjoni tar-Regolament (KE) Nru 1923/2006 li jemenda r-Regolament (KE) Nru 999/2001.
            
         
               (5)
            
            
               L-Istati Membri għandhom jibagħtu rapport annwali dwar ir-riżultati ta' dan l-istħarriġ fiċ-ċriev. Is-sejba pożittiva tat-TSE fiċ-ċriev għandha tkun irrappurtata minnufih lill-Kummissjoni.
            
         
               (6)
            
            
               L-Istati Membri għandhom jiżguraw li ċ-ċriev ittestjati għat-TSEs ma jidħlux fil-katina kummerċjali ta' l-ikel sakemm jinkiseb riżultat negattiv.
            
         
               (7)
            
            
               Il-miżuri previsti f'din id-Deċiżjoni jaqblu ma' l-opinjoni tal-Kumitat Permanenti dwar il-Katina Alimentari u Saħħet l-Annimali,
            
         ADOTTAT DIN ID-DEĊIŻJONI:
   Artikolu 1
   Ambitu
   Din id-Deċiżjoni tistabbilixxi r-regoli għal stħarriġ biex tinstab il-preżenza tal-marda ta' tnewwin kroniku (CWD) f'annimali tal-familja taċ-ċriev, jiġifieri ċ-ċriev (“l-isħarriġ”).
   Artikolu 2
   Definizzjonijiet
   Għall-finijiet ta' din id-Deċiżjoni d-definizzjonijiet li hemm imniżżla fl-Anness I għandhom japplikaw.
   Artikolu 3
   L-ambitu tar-rapport
   1.   L-Istati Membri għandhom iwettqu stħarriġ biex tinstab il-preżenza tas-CWD fiċ-ċriev skond ir-rekwiżiti minimi fl-Anness II.
   2.   L-Istati Membri għandhom itemmu l-istħarriġ tagħhom sa mhux aktar tard minn tmiem l-istaġun tal-kaċċa ta' l-2007.
   Artikolu 4
   Il-miżuri li jridu jittieħdu mill-Istati Membri wara l-ittestjar għas-CWD
   L-Istati Membri għandhom jieħdu l-miżuri stabbiliti fl-Anness III wara l-ittestjar għas-CWD.
   Artikolu 5
   Rapporti li għandhom ikunu pprovduti lill-Kummissjoni mill-Istati Membri
   L-Istati Membri għandhom jibagħtu lill-Kummissjoni r-rapporti li ġejjin:
   
               (a)
            
            
               rapport minnufih wara s-sejba pożittiva jew mhux konklużiva ta' enċefalopatija sponġiformi kontaġġjuża f'xi ċerv;
            
         
               (b)
            
            
               rapport annwali tar-riżultati ta' l-istħarriġiet kif stabbilit fl-Anness IV.
            
         Artikolu 6
   Sommarju tar-rapporti mill-Kummissjoni lill-Istati Membri
   Il-Kummissjoni għandha tippreżenta lill-Istati Membri sommarju tar-rapporti kif stabbilit fl-Artikolu 5.
   Artikolu 7
   Destinatarji
   Din id-Deċiżjoni hija indirizzata lill-Istati Membri.
   
      Magħmul fi Brussell, 19 ta' Marzu 2007.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 147, 31.5.2001, p. 1. Ir-Regolament kif emendat l-aħħar bir-Regolament (KE) Nru 1923/2006 (ĠU L 404, 30.12.2006, p. 1).
   
      ANNESS I
      Definizzjonijiet
      Għar-raġunijiet ta' din id-Deċiżjoni, id-definizzjonijiet li ġejjin għandhom japplikaw:
      
                  (a)
               
               
                  “l-ispeċi mmirati” tfisser iċ-ċerv aħmar salvaġġ u tat-trobbija (Cervus elaphus) u/jew iċ-ċerv b'denbu abjad salvaġġ (Odocoileus virginianus);
               
            
                  (b)
               
               
                  “l-Istati Membri mmirati” tfisser dawk l-Istati Membri li għandhom biżżejjed popolazzjonijiet ta' speċi immirati li jippermettu li jinkisbu daqsijiet ta' kampjuni meħtieġa għall-istatistika; huma differenti minn xulxin skond l-ispeċi immirati u skond jekk humiex speċi immirati slavaġ jew tat-trobbija u hemm lista tagħhom fit-tabelli 1 u 2 fl-Anness II;
               
            
                  (ċ)
               
               
                  “ċriev kliniċi/morda” tfisser ċriev li juru sinjali ta' mġiba anormali u/jew disturb fil-moviment u/jew b'mod ġenerali f'kundizzjoni ħażina;
               
            
                  (d)
               
               
                  “ċriev korruti jew maqtula bit-traffiku” tfisser ċriev milquta minn vetturi fuq it-triq li għalihom il-kondizzjoni ante-mortem ma tistax tiġi aċċertata;
               
            
                  (e)
               
               
                  “ċriev mejtin/maqtula” tfisser ċriev misjuba mejta fir-razzett jew fil-beraħ u ċriev tat-trobbija maqtula għal raġunijiet ta' saħħa/età;
               
            
                  (f)
               
               
                  “ċriev imbiċċra f'saħħithom” tfisser ċriev f'saħħithom tat-trobbija maqtula fil-biċċerija jew fir-razzett;
               
            
                  (g)
               
               
                  “ċriev f'saħħithom maqtula b'tir” tfisser ċriev slavaġ u f'saħħithom maqtula b'tir matul l-istaġun tal-kaċċa.
               
            
                  (h)
               
               
                  “gruppi mmirati” tfisser iċ-ċriev iddefiniti fil-punti (c) sa (g).
               
            
   
      ANNESS II
      Rekwiżiti minimi għal stħarriġ biex tinstab il-preżenza tal-marda ta' tnewwin kroniku fiċ-ċriev
      1.   Teħid ta' kampjuni mill-Istati Membri mmirati ta' l-ispeċi mmirati.
      
               
                  (a)
               
               
                  L-Istati Membri mmirati għandhom jieħdu kampjuni għall-ittestjar tal-marda ta' tnewwin kroniku (CWD) skond it-tabella 1 għall-popolazzjoni tagħhom ta' ċriev slavaġ ħomor u ċriev ta' denbhom abjad u t-tabella 2 għall-popolazzjoni tagħhom ta' ċriev ħomor tat-trobbija.
                  Dawn il-kampjuni jistgħu jittieħdu mill-gruppi kollha mmirati fl-Istati Membri mmirati.
               
            
               
                  (b)
               
               
                  L-awtorità kompetenti ta' l-Istati Membri mmirati għandhom jikkunsidraw il-kriterji li ġejjin huma u jiddeċiedu dwar it-teħid ta' kampjuni tal-kampjuni magħżula għall-ispeċijiet immirati:
                  
                              (i)
                           
                           
                              Iċ-ċriev kollha għandhom ikunu 'l fuq minn 18-il xahar; l-età ta' l-annimal għandha tkun stmata ibbażata fuq id-dentatura, sinjali ovvji ta' maturità jew kull tagħrif ieħor affidabbli;
                           
                        
                              (ii)
                           
                           
                              fil-każ taċ-ċriev f'saħħithom maqtula b'tir, għandhom jittieħdu l-kampjuni b'mod partikolari minn ċriev irġiel;
                           
                        
                              (iii)
                           
                           
                              fil-każ taċ-ċriev f'saħħithom imbiċċra, għandhom jittieħdu l-kampjuni b'mod partikolari minn ċriev irġiel u nisa ixjeħ;
                           
                        
            
               
                  (ċ)
               
               
                  L-awtorità kompetenti ta' l-Istati Membri mmirati għandha tikkunsidra dawn il-fatturi ta' riskju potenzjali, meta jkunu preżenti, hi u tiddeċiedi dwar it-teħid ta' kampjuni tal-kampjuni magħżula għall-ispeċi mmirati:
                  
                              (i)
                           
                           
                              żoni ta' popolazzjoni magħquda ta' ċriev;
                           
                        
                              (ii)
                           
                           
                              inċidenza għolja ta' scrapie;
                           
                        
                              (iii)
                           
                           
                              inċidenza għolja ta' BSE;
                           
                        
                              (iv)
                           
                           
                              ċriev li jkunu kkunsmaw għalf potenzjalment ikkontaminat bit-TSE;
                           
                        
                              (v)
                           
                           
                              ċriev fuq irziezet jew f'reġjuni fejn fil-passat huwa magħruf li saru importazzjonijiet minn reġjuni oħra affettwati mis-CWD ta' ċriev jew ta' prodotti tagħhom.
                           
                        
            
               
                  (d)
               
               
                  L-awtorità kompetenti ta' l-Istati Membri mmirati għandha tieħu kampjuni każwali biex tagħżel l-ispeċijiet immirati għall-kampjuni.
               
            2.   It-teħid ta' kampjuni għas-CWD fl-ispeċijiet kollha taċ-ċriev mill-Istati Membri kollha.
      L-Istati Membri kollha għandhom jieħdu kampjuni għas-CWD minn ċriev kliniċi/morda u ċriev mejta/maqtula, bħala prijorità, kif ukoll minn ċriev korruti jew maqtula mit-traffiku ta' l-ispeċijiet kollha taċ-ċriev. L-awtorità kompetenti ta' l-Istati Membri għandha tagħmel l-almu tagħha biex tkabbar kemm jista' jkun l-għarfien dwar dawn iċ-ċriev u tiżgura li kemm jista' jkun dawn iċ-ċriev jiġu ttestjati għas-CWD
      Tabella 1
      Ċriev Ħomor Slavaġ (Cervus elaphus ), u Ċriev ta' Denbhom Abjad (Odocoileus virginianus)
      
                   
               
               
                  Popolazzjoni ta' l-ispeċi mmirati
               
               
                  Daqs tal-kampjun
               
            
                  Ir-Repubblika Ċeka
               
               
                  25 000 
               
               
                  598 
               
            
                  Il-Ġermanja
               
               
                  150 000 
               
               
                  598 
               
            
                  Spanja
               
               
                  220 000  sa 290 000 
               
               
                  598 
               
            
                  Franza
               
               
                  100 000 
               
               
                  598 
               
            
                  L-Italja
               
               
                  44 000 
               
               
                  598 
               
            
                  Il-Latvja
               
               
                  28 000 
               
               
                  598 
               
            
                  L-Ungerija
               
               
                  74 000 
               
               
                  598 
               
            
                  L-Awstrija
               
               
                  150 000 
               
               
                  598 
               
            
                  Il-Polonja
               
               
                  600 000 
               
               
                  598 
               
            
                  Is-Slovakkja
               
               
                  38 260 
               
               
                  598 
               
            
                  Il-Finlandja
               
               
                  30 000 
               
               
                  598 
               
            
                  Ir-Renju Unit
               
               
                  382 500 
               
               
                  598 
               
            
         
      Tabella 2
      Ċriev ħomor tat-trobbija (Cervus elaphus elaphus)
      
                   
               
               
                  Popolazzjoni ta' l-ispeċijiet immirati
               
               
                  Daqs tal-kampjun
               
            
                  Ir-Repubblika Ċeka
               
               
                  > 9 000 
               
               
                  576 
               
            
                  Il-Ġermanja
               
               
                  11 500 
               
               
                  598 
               
            
                  Franza
               
               
                  17 000 
               
               
                  598 
               
            
                  L-Irlanda
               
               
                  10 000 
               
               
                  581 
               
            
                  L-Awstrija
               
               
                  10 000 
               
               
                  581 
               
            
                  Ir-Renju Unit
               
               
                  28 000 
               
               
                  598 
               
            3.   Teħid ta' kampjuni u ttestjar fil-laboratorju
      Kampjun ta' obex għandu jinġabar u jiġi ttestjat għal kull ċerv fil-kampjuni msemmija fil-punti 1 u 2 ta' dan l-Anness. Ta' l-inqas porzjon minn kull kampjun għandu jinżamm frisk jew iffriżat sakemm jinkiseb riżultat negattiv, f'każ li tinħtieġ analiżi bijoloġika.
      L-awtorità kompetenti ta' l-Istati Membri għandha tirreferi għall-punt 3 tal-Kapitolu C ta' l-Anness X tar-Regolament KE (Nru) 999/2001 għall-gwida dwar metodi u protokolli.
      Testijiet rapidi kif imsemmija fil-punt 4 tal-Kapitolu C ta' l-Anness X tar-Regolament KE (Nru) 999/2001 użati fis-sejba għall-enċefalopatija sponġiformi kontaġġuża (TSE) fl-obex ta' annimali bovini jew annimali żgħar li jixtarru għandhom jitqiesu xierqa għall-użu fit-teħid ta' kampjuni msemmi fil-punti 1 u 2 ta' dan l-Anness. L-Istati Membri jistgħu wkoll jużaw l-immunoistokimika għal skopijiet ta' skrining u għal dan il-għan għandhom jissodisfaw test tal-profiċjenza mil-Laboratorju ta' Referenza tal-Komunità. Fejn Stat Membru ma jistax jikkonferma riżultat pożittiv ta' test rapidu, għandu jibgħat kampjun xieraq ta' tissue lis-CRL għal konferma. Fil-każ ta' sejbiet pożittivi tat-TSE, il-protokoll kif stipulat fi 3.2, (c)(i) u (ii) tal-Kapitolu C ta' l-Anness X tar-Regolament KE (Nru) 999/2001 għandu japplika.
      4.   Ġenotipar
      Il-ġenotip tal-proteina prion għandu jiġi ddeterminat għal kull sejba pożittiva ta' TSE fiċ-ċriev skond il-linjigwida tal-Laboratorju ta' Referenza tal-Komunità għat-TSEs.
   
   
      ANNESS III
      Miżuri għal wara l-ittestjar taċ-ċriev
      
               
                  1.
               
               
                  Fejn ċerv intiż biex jitqiegħed fis-suq għall-konsum mill-bniedem jintgħażel għall-ittestjar għas-CWD, l-Istati Membri għandhom jiżguraw it-traċċjabilità ta' din il-karkassa u jiżguraw li ma tinħariġx għall-bejgħ kummerċjali sakemm jinkiseb riżultat negattiv mit-test rapidu.
               
            
               
                  2.
               
               
                  Safejn huwa possibbli, u kullmeta japplika l-punt 1, il-kaċċatur, sid l-annimal jew il-bidwi, fejn huwa magħruf, għandu jkun infurmat meta jintbagħtu l-kampjuni għall-ittestjar għas-CWD u r-riżultati ta' test pożittiv rapidu għandhom jiġu kkomunikati kemm jista' jkun malajr b'mezzi awtorizzati.
               
            
               
                  3.
               
               
                  L-Istati Membri għandhom jirriżervaw id-dritt li jżommu xi materjal għal skopijiet ulterjuri ta' dijanjożi jew riċerka sakemm jinkiseb riżultat negattiv mit-test rapidu għas-CWD.
               
            
               
                  4.
               
               
                  Safejn ikun possibbli, għajr għall-materjal li jrid jinżamm għal skopijiet ulterjuri ta' dijanjożi jew riċerka, il-biċċiet kollha tal-ġisem ta' ċerv li jinstab pożittiv għat-test rapidu, inkluża l-ġilda, għandhom jintremew direttament b'konformità ma' l-Artikoli 4(2)(a), (b) jew (e) tar-Regolament (KE) Nru 1774/2002 (1).
               
            
         (1)  ĠU L 273, 10.10.2002, p. 1.
   
   
      ANNESS IV
      Rekwiżiti ta' rappurtaġġ u reġistrazzjoni
      1.   Rekwiżiti fuq l-Istati Membri
      Tagħrif li jrid jiġi ppreżentat mill-Istati Membri fir-rapport annwali tagħhom dwar ir-riżultati ta' l-istħarriġ għas-CWD.
      
                  (a)
               
               
                  L-għadd ta' kampjuni ta' ċriev mibgħuta għall-ittestjar, skond il-grupp immirat, skond il-kriterji li ġejjin:
                  
                              —
                           
                           
                              l-ispeci,
                           
                        
                              —
                           
                           
                              iċ-ċriev tat-trobbija jew slavaġġ,
                           
                        
                              —
                           
                           
                              il-grupp immirat,
                           
                        
                              —
                           
                           
                              is-sess,
                           
                        
                              —
                           
                           
                              l-età.
                           
                        
            
                  (b)
               
               
                  Ir-riżultati tat-testijiet rapidi u ta' konferma (l-għadd ta' testijiet pożittivi u negattivi) u, fejn ikun applikabbli, tat-testing diskriminatorju, it-tissue kampjun u t-test rapidu u t-teknika ta' konferma użata.
               
            
                  (ċ)
               
               
                  L-inħawi ġeografiċi, inkluż il-pajjiż ta' oriġini, jekk mhux dak ta' l-Istat Membru li jkun qed jibgħat ir-rapport, tal-każijiet pożittivi tat-TSE.
               
            
                  (d)
               
               
                  Il-ġenotip, u l-ispeċi, ta' kull ċerv misjub pożittiv għat-TSE.
               
            2.   Perjodi ta' rappurtaġġ
      Ir-riżultati tat-teħid ta' kampjuni għas-CWD għas-sena ta' qabel għandhom jiġu rrappurtati fir-rapport annwali.
      Dan ir-rapport għandu jintbagħat kemm jista' jkun malajr iżda mhux aktar tard minn sitt xhur, wara t-tmiem ta' kull sena ta' l-istħarriġ.
      Ir-rapport ta' l-2007 għandu jinkludi r-riżultati ta' l-istaġun tal-kaċċa ta' l-2007, anke meta xi kampjuni jkunu ttieħdu fl-2008.